ଭୁବନେଶ୍ବର : ରାଜ୍ୟରେ ଯାତ୍ରୀବାହୀ ବସ୍ ସେବା ଏକ ପ୍ରକାର ସ୍ଥାଣୁ ଅବସ୍ଥାକୁ ଆସିଗଲାଣି। ଲକ୍ଡାଉନ୍ କଟକଣା କୋହଳ ହେବା ପରେ ସ୍ବଳ୍ପ ସଂଖ୍ୟକ ବସ୍ ଚଳାଚଳ ଆରମ୍ଭ କରିଥିଲା। କିନ୍ତୁ ଏବେ ତାହା ଦୁଇ ଅଙ୍କ ତଳକୁ ଖସି ଗଲାଣି। ଗୋଟିଏ ପଟେ ଯାତ୍ରୀ ମିଳୁ ନଥିବା ବେଳେ ଅନ୍ୟପଟେ କିଛି ଜିଲା ପ୍ରଶାସନ ଆଗୁଆ ସୂଚନା ନଦେଇ ହଠାତ୍ ସଟ୍ ଡାଉନ୍ ଘୋଷଣା କରିବା ଦ୍ବାରା ବସ୍ ଯାତ୍ରୀ ଦୁର୍ଦଶାର ସମ୍ମୁଖୀନ ହେଉଥିବା ଅଭିଯୋଗ ହୋଇଛି।
କରୋନା ସଂକ୍ରମଣ ପରିପ୍ରେକ୍ଷୀରେ ମାର୍ଚ୍ଚ ମାସ ୨୨ ତାରିଖରେ ଜନତା କର୍ଫ୍ୟୁ ଠାରୁ ରାଜ୍ୟରେ ବସ୍ ଚଳାଚଳ ବନ୍ଦ ରହିଥିଲା। ଫଳରେ ୧୪ ହଜାର ବସ୍ ଅଟକି ରହିଥିଲା। ପରେ ଲକ୍ ଡାଉନ୍ କଟକଣା ସାମନ୍ୟ କୋହଳ ହେବା ପରେ ମେ' ମାସ ୨୮ ତାରିଖରୁ ବସ୍ ଚଳାଚଳ ଆରମ୍ଭ ହୋଇଥିଲା। ଜୁନ୍ ମାସ ବେଳକୁ ପ୍ରାୟ ୭୦୦ ବସ୍ ଚଳାଚଳ କରିଥିଲା। ଅଧିକାଂଶ ବସ୍ ଭୁବନେଶ୍ବରରୁ ଗଞ୍ଜାମ ଜିଲାକୁ ଚଳାଚଳ କରିଥିଲା। କିନ୍ତୁ ବସ୍ରେ ସିଟ୍ ଖାଲି ପଡ଼ୁଥିବା ବେଳେ ଆବଶ୍ୟକ ସଂଖ୍ୟକ ଯାତ୍ରୀ ମିଳିନଥିଲେ। ଲଗାତାର କ୍ଷତି ସହିବା କାରଣରୁ ବସ୍ ସଂଖ୍ୟା କମିବାରେ ଲାଗିଲା। ଲଗାତାର ଡିଜେଲ ମୂଲ୍ୟ ବୃଦ୍ଧି ହେଉଥିବା ବେଳେ କର୍ମଚାରୀଙ୍କ ବେତନ ଓ ଅନ୍ୟ ଖର୍ଚ୍ଚ ବହନ କରିବା ସମ୍ଭବ ହେଉ ନାହିଁ ବୋଲି ବସ୍ ମାଲିକମାନେ ଦର୍ଶାଇଛନ୍ତି। ଯେଉଁଠି ଦୈନିକ ୭୦ ବସ୍ ଚଳାଚଳ କରୁଥିଲା ସେଠି ଏବେ ୭/୮ ଖଣ୍ଡ ବସ୍ ଗଡ଼ୁ ନାହିଁ।
